1. ปัจจัยความเสี่ยง

ปัจจัยความเสี่ยงที่อาจจะส่งผลกระทบต่อผลตอบแทนจากการลงทุนของผู้ลงทุน
และเป็นความเสี่ยงที่อาจส่งผลกระทบให้กับการดำเนินธุรกิจ สามารถแยกประเด็นความเสี่ยงต่างๆ
ที่อาจจะเกิดขึ้นได้ดังนี้

การเมือง สังคม และเศรษฐกิจโดยรวม

ปัญหาทางการเมือง และสังคม
อาจส่งผลให้สภาวะเศรษฐกิจของประเทศไม่มีอัตราการเจริญเติบโตเท่าที่ควรจะเป็น หรือถดถอยลง
รวมถึงการใช้จ่ายของประชากรลดลง
เนื่องจากต้องเตรียมพร้อมสำหรับเหตุการณ์ที่ไม่คาดคิดที่จะเกิดขึ้น
ดังนั้นอาจส่งผลกระทบต่อยอดขายของบริษัทฯ ทำให้บริษัทฯมีรายได้จากการขายลดน้อยลง
ไม่ว่าจะเป็นการลดลงในด้านของราคา (จัดโปรโมชั่นเพิ่มขึ้น) ทำให้กำไรขั้นต้นลดลง
หรือการลดลงของปริมาณขายก็ตาม เช่น การเกิดความขัดแย้งทางการเมือง อุทกภัย วินาศภัย
เป็นต้น บริษัทฯป้องกันความเสี่ยงที่อาจจะเกิดขึ้นด้วยการจัดทำงบประมาณที่มีความยืดหยุ่น
เพื่อที่จะสามารถปรับลดค่าใช้จ่ายให้สอดคล้องกับยอดขายภายใต้สถานการณ์ที่ไม่มั่นคง
รวมถึงการเน้นกลยุทธ์ในการสร้างแบรนด์สินค้าให้แตกต่างจากคู่แข่ง
และเน้นการวิจัยและพัฒนาเพื่อให้สินค้ามีความหลากหลายและสามารถตอบสนองความต้องการของคุณแม่ยุคใหม่อย่างสูงสุด
นอกจากนั้นการมองหาพันธมิตรใหม่ๆ
ก็เป็นอีกแนวทางหนึ่งซึ่งบริษัทฯให้ความสำคัญในการสร้างรายได้ โดยในปี 2553
บริษัทฯได้เป็นผู้รับผิดชอบด้านการตลาดและการขายให้กับผลิตภัณฑ์ใหม่ๆ 4 ราย
ซึ่งเป็นสินค้าที่สร้างความแตกต่าง และทางเลือกใหม่ๆให้กับลูกค้าของบริษัทฯ

การให้สินเชื่อ

บริษัทฯ มีการควบคุมความเสี่ยงด้านการให้สินเชื่อแก่ลูกหนี้ของบริษัทฯ
โดยการกำหนดนโยบายและวิธีควบคุมสินเชื่อที่เหมาะสม
มีการบันทึกประวัติการซื้อและการชำระเงินของลูกหนี้อย่างละเอียดครบถ้วน
รวมถึงการเรียกเก็บหนี้เมื่อถึงกำหนดชำระอย่างต่อเนื่องมีประสิทธิภาพ
นอกจากนี้การให้สินเชื่อของบริษัทฯไม่มีการกระจุกตัว เนื่องจากบริษัทฯมีฐานลูกค้าที่หลากหลาย
และมีอยู่เป็นจำนวนมากราย
ความเสียหายที่จะเกิดจากการผิดนัดชำระหนี้ของลูกหนี้จึงจำกัดอยู่ในจำนวนเงินที่ไม่เป็นสาระสำคัญ

อัตราดอกเบี้ย

บริษัทมีภาระดอกเบี้ยจ่าย จำนวน 1.9 ล้านบาท และลดลงเหลือ 1.5 ล้านบาทในปี 2553 และ
2554 ตามลำดับ คิดเป็นร้อยละ 0.5 และ 0.3 ของรายได้จากการขาย
ดังนั้นหากมีการปรับเพิ่มอัตราดอกเบี้ยเงินกู้
จะส่งผลกระทบเพียงเล็กน้อยต่อผลการดำเนินงานของบริษัทฯ แต่อย่างไรก็ตามบริษัทฯ
ได้พยายามรักษาสภาพคล่องทางการเงิน และลดภาระหนี้ลง
โดยได้ทำประมาณการเงินสดเพื่อรักษาสมดุลของรายได้และรายจ่าย
มีการกันเงินสำรองสำหรับค่าใช้จ่ายต่างๆ ที่คาดว่าจะเกิดขึ้น
รวมทั้งเพิ่มความระมัดระวังในการก่อภาระหนี้เพิ่มเติม
นอกจากนี้ผู้บริหารยังพยายามมองหาแหล่งเงินทุนที่มีต้นทุนต่ำหากจำเป็นต้องมีการกู้ยืมเพื่อขยายธุรกิจและเพิ่มการลงทุน
เพื่อลดภาระดอกเบี้ยจ่าย อันจะนำมาซึ่งกำไรสุทธิที่เพิ่มสูงขึ้น

ความผันผวนของอัตราแลกเปลี่ยน

ในการจำหน่ายผลิตภัณฑ์สำหรับแม่และเด็กตราพีเจ้นของบริษัทฯ
นอกจากแหล่งที่มาของสินค้าจะมาจากภายในประเทศไทยแล้ว ยังมีสินค้าส่วนหนึ่งนำเข้ามาจากพีเจ้น
คอร์ป ประเทศญี่ปุ่น และประเทศสิงคโปร์เพื่อจำหน่ายภายในประเทศ
ซึ่งประกอบด้วยผลิตภัณฑ์ในกลุ่ม Toiletries ได้แก่ สบู่เหลว เบบี้แชมพู โลชั่นสูตรน้ำ/สูตรน้ำนม
หรืออุปกรณ์ทำความสะอาดเครื่องใช้สำหรับเด็ก เป็นต้น นอกจากสินค้าตราพีเจ้นแล้วบริษัทฯ
ยังได้มีการนำเข้าสินค้าจากต่างประเทศ อาทิเช่น ประเทศโปแลนด์ (มีดอุตสาหกรรม เกอร์ลาจ)
และประเทศจีน (แปรงสีฟันของบีแคร์ และกระบอกฉีดน้ำของสไมล์ วี) ในปี 2553 และ 2554
บริษัทฯ นำเข้าสินค้าทั้งหมดมีมูลค่าการสั่งซื้อที่ 26.1 ล้านบาท และ 30.0 ล้านบาท
และคิดเป็นร้อยละ 4.5 และ 4.4 ของยอดสั่งซื้อสินค้าทั้งหมด
หากอัตราแลกเปลี่ยนมีความผันผวนมากจะทำให้บริษัทฯ
ได้รับผลกระทบจากความผันผวนของอัตราแลกเปลี่ยนที่เกิดขึ้นดังกล่าวได้

อย่างไรก็ตาม บริษัทฯ มีนโยบายด้านการบริหารความเสี่ยงจากอัตราแลกเปลี่ยนที่ผันผวน กล่าวคือ
มีการทำธุรกรรมทางการเงินเพื่อกำหนดอัตราแลกเปลี่ยนในการนำเข้าผลิตภัณฑ์ต่างๆ ให้คงที่
(Fixed Forward Exchange Rate)
เพื่อป้องกันความผันผวนของอัตราแลกเปลี่ยนที่อาจส่งผลกระทบต่อผลการดำเนินงานของบริษัทฯ
ทั้งนี้ที่ผ่านมาบริษัทฯ ได้รับผลกระทบจากอัตราแลกเปลี่ยนค่อนข้างน้อย โดยในปี 2553 บริษัทฯ
มีกำไรจากอัตราแลกเปลี่ยนเท่ากับ 0.03 ล้านบาทคิดเป็นร้อยละ 0.01 ของรายได้จากการขาย
หรือร้อยละ 0.06 ของกำไรสุทธิ และในปี 2554
บริษัทมีผลขาดทุนที่ยังไม่เกิดขึ้นจริงจากอัตราแลกเปลี่ยนเป็นจำนวน 0.07 ล้านบาท คิดเป็นร้อยละ
0.01ของรายได้จากการขาย หรือร้อยละ 0.13 ของกำไรสุทธิ

ความเสี่ยงจากการมีกลุ่มผู้ถือหุ้นรายใหญ่ถือหุ้นในบริษัทมากกว่าร้อยละ 50

คุณสุเมธ เลอสุมิตรกุล และครอบครัว ถือหุ้นรวมกันเป็นจำนวนร้อยละ 74.7
ของจำนวนหุ้นที่จำหน่ายแล้ว ซึ่งสัดส่วนดังกล่าวมากกว่าร้อยละ 50
ทำให้กลุ่มผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นของบริษัทฯ
จึงมีความเสี่ยงในการไม่สามารถรวบรวมคะแนนเสียงเพื่อถ่วงดุลเรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา

อย่างไรก็ตามเพื่อให้การดำเนินธุรกิจของบริษัทฯ เป็นไปอย่างโปร่งใส และถ่วงดุลอำนาจดังกล่าว
บริษัทฯ ได้พิจารณาปรับโครงสร้างองค์กรใหม่เพื่อให้การบริหารจัดการมีประสิทธิภาพมากขึ้น
สามารถตรวจสอบได้ และมีการถ่วงดุลอำนาจจึงได้มีการแต่งตั้งคณะกรรมการบริษัท
คณะกรรมการบริหาร และคณะกรรมการตรวจสอบ โดยบริษัทฯ
มีกรรมการบริษัทรวมกรรมการตรวจสอบทั้งสิ้น 8 ท่าน
ในจำนวนนี้มีกรรมการที่ไม่ใช่กลุ่มผู้ถือหุ้นรายใหญ่ 6 ท่าน นอกจากนี้บริษัทฯ
ยังจัดให้มีฝ่ายตรวจสอบภายในที่ปฏิบัติงานเป็นอิสระตามความเหมาะสม
และขึ้นตรงต่อคณะกรรมการตรวจสอบ
โดยมีหน้าที่หลักในการดูแลระบบการควบคุมภายในเพื่อให้เป็นไปตามระบบที่ได้กำหนดไว้
และตรวจสอบการดำเนินงานของฝ่ายบริหารเพื่อให้เกิดความโปร่งใส - - - เสนอเอาส่วนนี้ออก
เพราะว่าลงไว้บ่อยแล้ว ข้อมูลคงที่

ความเสี่ยงจากภัยธรรมชาติ

จากเหตุการณ์น้ำท่วมครั้งใหญ่ในช่วงปลายปี 2554 บริษัทฯ
ตระหนักถึงความเสี่ยงที่เกิดจากภัยธรรมชาติ ซึ่งทวีความรุนแรง และส่งผลกระทบใกล้ตัวมากขึ้น
แม้อุทกภัยในปีที่ผ่านมาบริษัทฯ ไม่ได้รับผลกระทบโดยตรง กล่าวคือ สำนักงาน
และคลังสินค้าของบริษัทฯ ไม่ได้ถูกน้ำท่วมแต่อย่างใด แต่ผลกระทบทางอ้อม
จากความเสียหายทางธุรกิจของคู่ค้า และลูกค้าที่ได้รับผลกระทบจากอุทกภัยครั้งนี้
ซึ่งนอกจากจะเกิดความเสียหายต่อทรัพย์สินแล้ว ยังทำให้ธุรกิจหยุดชะงักไปเป็นเวลาหลายเดือน
ก่อให้เกิดผลกระทบต่อรายได้และการจัดหาสินค้าบางรายการเพื่อสนองความต้องการของลูกค้า
นอกจากนี้บริษัทฯต้องเตรียมการและปรับขั้นตอนการทำงานบางอย่าง
เพื่อให้การดำเนินงานเป็นไปอย่างราบรื่นไม่สะดุด เป็นเหตุให้ต้นทุนดำเนินงานเพิ่มขึ้นด้วย

บริษัทฯ แก้ไขปัญหาอย่างมีประสิทธิภาพ และผ่านพ้นวิกฤตครั้งนั้นมาได้ โดยที่ยอดขายไม่ลดลง
แม้จะมีค่าใช้จ่ายในการดำเนินการเพิ่มขึ้นบ้าง ส่งผลให้ในปี 2554 บริษัทฯ
ยังคงมีผลการดำเนินงานเป็นไปตามที่ประมาณการไว้ นอกจากนี้
บริษัทฯได้กำหนดเรื่องความเสี่ยงจากภัยธรรมชาตินี้ไว้ในแผนบริหารความเสี่ยงของบริษัทฯ
เพื่อเตรียมความพร้อมในปีต่อๆ ไป